ועדת הכלכלה, כנסת 20, פרוטוקול מספר 299, 2016-07-25 13:00

איתן כבל: גברתי מנהלת הוועדה, היועצות המשפטיות, רשמת, דובר, חבריי חברי הכנסת, אורחים נכבדים, אדוני הנשיא (נשיא לה"ב), אני מתנצל שלא אמרתי קודם, לא שמעתי את החצוצרות.

איתן כבל: על סדר היום הצעת חוק חובת המכרזים תיקון מס' 26) (עידוד עסקים קטנים ובינוניים), התשע"ו-2016 של חבר הכנסת רועי פולקמן ורשימה ארוכה של חברים.

איתן כבל: אני רוצה להזכיר שהוועדה מכינה את הצעת החוק לקריאה השנייה והשלישית.

איתן כבל: הצעת החוק לא ארוכה.

איתן כבל: ככל שנעשתה עבודה מקדימה, כפי שביקשתי, אני מקווה מאוד שהדברים יתקדמו.

איתן כבל: מי מתחיל?

רועי פולקמן: אדוני היושב-ראש, זה באמת אירוע היסטורי מכיוון שלראשונה בחקיקה בישראל יהיו הגדרות של עסק זעיר, קטן ובינוני.

רועי פולקמן: אני רוצה להודות גם למשרד הכלכלה ולרן קויתי וצוותו וגם לאתי בנדלר.

איתן כבל: אני מבין מכך שלא מוציאים לי עיניים בהרמות ידיים ושזה מגיע לכאן עם הסכמות.

איתן כבל: לא אמרתי שלא יהיו בכלל הערות.

רועי פולקמן: היה דיון על הדבר הזה, אם זה צריך להיות בחוק הזה או בחוק הרשות לעסקים קטנים.

רועי פולקמן: אמרנו שנתאים את הדבר הזה וכן נוכל להגדיר רזולוציות.

רועי פולקמן: לראשונה אפשר יהיה גם בנתונים שיפורסמו וגם בהמשך בצעדים, לאו דווקא בחוק הספציפי הזה, להגיד מה אפקטיבי לעסקים זעירים, לעסקים קטנים ולעסקים בינוניים.

<אורן הרמבם: אני מהתאחדות התעשיינים, אחראי על תחום המפעלים הקטנים והבינוניים.

<אורן הרמבם: כמובן לא אחזור על הברכות על היוזמה המבורכת שמקודמת כאן, זה דבר ברור מאליו.

<אורן הרמבם: יש לנו הערה רק לגבי ההגדרות.

<אורן הרמבם: אנחנו מבקשים לשנות את ההגדרה "עסק קטן" בסעיף המחזורים, לא "עד 10 מיליון שקלים" אלא "עד 20 מיליון שקלים".

איתן כבל: אז צריך לשנות גם את ההגדרה "עסק בינוני" בהתאמה.

<אורן הרמבם: זה מובן מאליו, בהחלט.

איתן כבל: נשיא לה"ב, בבקשה.

<רועי כהן: אני כן בשלב הברכות כי אני חושב שבאמת יש פה רגל מסיימת של- - -

איתן כבל: אני מציע שתברך בסוף.

<רועי כהן: נעשתה פה עבודה בעקבות הבקשה שלנו שעלתה מספר פעמים לייצר סוף כל סוף איזו בחינה לפי רזולוציה של עסקים זעירים, קטנים ובינוניים.

<רועי כהן: לכן אנחנו תומכים בהגדרה ואנחנו תומכים בכך שבחוק יופיע הרף הזה של עסק קטן, עסק זעיר ועסק בינוני.

איתן כבל: אני אתך.

איתן כבל: חשוב לי יותר שתיתן לי התייחסות של התאחדות התעשיינים.

<רועי כהן: להגדיר "עסק קטן" עד 20 מיליון שקלים זה קצת רחב מדי.

איתן כבל: זה, מה שנקרא, עיניים של תעשיינים.

<אורן הרמבם: זה בלתי נפרד מהמגזר העסקי.

איתן כבל: בסוף, קטן או גדול – זה תמיד בעיני המתבונן, גם את זה צריך לזכור.

<רועי כהן: קודם כול מבחינתנו עצם זה שיש פה הגדרה של "עסק זעיר", "עסק קטן" ו"עסק בינוני", זה מבחינתנו הבשורה.

<רועי כהן: זה הדבר שהכי קריטי בהצעת החוק.

<רועי כהן: אבל אני רוצה להגיד שוב, זה לא רק העובדה שיש פה הגדרה שונה.

<רועי כהן: צריך גם יהיה לבדוק אותה אחרי כן לפי הפרמטרים של המידע והשקיפות.

<רועי כהן: לא שנעשה פה רק הגדרה וההגדרה הזאת תהיה רק לחברי ועדת הכלכלה.

<רועי כהן: ההגדרה אחרי כן תצטרך להמשיך הלאה.

<אתי בנדלר: ברור.

<אתי בנדלר: זה בא לידי ביטוי גם בסעיף הבא.

<רועי כהן: ראיתי שזה בא לידי ביטוי אבל לפי מה שאנחנו שומעים הם לא ערוכים לזה, גברתי, לא ערוכים לעשות את הבחינות האלה.

<רועי כהן: כבר עכשיו אומרים לי: מי יבדוק אם זה 2.1 מיליון שקל?

<רועי כהן: אנחנו לא עושים פה משהו שהוא הסוואה.

<רועי כהן: אם הולכים על משהו, הולכים על משהו שיודעים אחרי כן למדוד אותו ולבדוק אותו.

איתן כבל: ברור.

איתן כבל: אני מודה לך.

<ליאת גור: אני מהסברה ורגולציה בהתאחדות המלאכה והתעשייה.

<ליאת גור: רציתי לומר שאצלנו בהתאחדות המלאכה והתעשייה, שאנחנו מייצגים מפעלים, עסקים יצרניים קטנים ובינוניים, עד 20 עובדים, הממוצע הוא סביב 6-7 מיליון.

<ליאת גור: זה נותן איזו אינדיקציה.

<ליאת גור: על-פי נתוני הלשכה המרכזית לסטטיסטיקה האחרונים, למעלה מ-80% מהמפעלים הקטנים והבינוניים הם עד מחזור של 10 מיליון שקל.

<ליאת גור: 70% עד מחזור של 5 מיליון שקל ועוד 10% שהם מחזור של בין 5-10 מיליון שקל.

רועי פולקמן: לכן נקבע כאן 10 מיליון שקל.

רועי פולקמן: השאלה האם יש מניעה להעלות את זה ל-20 מיליון שקל.

<ליאת גור: אם משאירים את מספר העובדים כפי שנקבע בהגדרה אבל מעלים את זה ל-20 מיליון שקל, על זה לא היינו נעמדים על הרגליים האחוריות.

רועי פולקמן: לגבי הסטטיסטיקה – לפי זה נבנו המספרים האלה.

רועי פולקמן: זה ברור.

<אתי בנדלר: אני מזכירה שמספר העובדים במחזור – אלה תנאים חליפיים.

<אתי בנדלר: אלה לא תנאים מצטברים.

איתן כבל: ברור.

איתן כבל: מן הבחינה הזאת, לפי מה שאמרת, גברתי, אין מניעה מבחינת

איתן כבל: כם לעלות מ-2 עד 20 מיליון שקל.

<ליאת גור: אם מספר העובדים יישאר כפי שמופיע כאן.

<אורן הרמבם: אבל כתנאים חליפיים.

רועי פולקמן: ברור, זה או-או.

איתן כבל: אמרה את זה כבר היועצת המשפטית לוועדה.

<שמעון קורלנסקי: אני יזם היי-טק חרדי מהצפון.

<שמעון קורלנסקי: אנחנו בתחום ההיי-טק רואים את הבעיה בנושא של עסקים בינוניים וקטנים דווקא במקום של האפשרות שלנו לגשת למכרזים.

<שמעון קורלנסקי: אנחנו מרגישים שיש מחסום גדול מאוד, הן בנושאים שנידונו פה בוועדה בעבר על החלק של האגרות וכל התנאים הסביבתיים הקשים, אבל מעבר לזה יש לנו גם בעיות בנושאים כמו האפשרות לגשת למכרז כאשר תנאי הסף של המכרז עומדים ברמות גבוהות מאוד, שאנחנו כחברות קטנות ובינוניות לא מסוגלים לגשת לזה, לצד כך שאנחנו מנסים לעשות איזו אפליה מתקנת לטובת מגזרים מיוחדים ומגזרים בפריפריה.

<שמעון קורלנסקי: האפשרות שלנו לגשת למכרזים כאשר הם כמעט מכורים מראש מוגבלת מאוד.

<שמעון קורלנסקי: אני חושב שגם זה דבר שצריך לבוא לידי ביטוי בתוך הנושא הזה.

איתן כבל: אין שום בעיה.

איתן כבל: רק יש לי בקשה אליך.

איתן כבל: אני מבקש מכל הנוכחים, אנחנו כבר בהכנה לקריאה השנייה והשלישית ואנחנו עוסקים ממש במהויות.

איתן כבל: הסעיף הראשון שקראנו הוא סעיף סופר-סופר-סופר מהותי.

איתן כבל: אני מבקש שהדברים יוצגו כמו מה שהעלה כאן נציג התאחדות התעשיינים, שהציע למשל שיהיה לא 10 מיליון שקל אלא 20 מיליון שקל.

איתן כבל: אני רוצה שהדברים יהיו חדים מאוד.

זה יהיה קשור יותר להמשך.

בהמשך נדבר על זה.

<לאה ורון: שיגיד מה הוא מציע.

איתן כבל: יש עוד הערות לסעיף 1?

<אלון קינסט: אני ממינהל הרכש.

<אלון קינסט: רק הערת ניסוח.

<אלון קינסט: כרגע כפי שאני קורא את הסעיף הזה המילה "או" יוצרת כפילות.

<אלון קינסט: עסק יכול להיות עסק זעיר ועסק בינוני בעת ובעונה אחת.

<אלון קינסט: לדוגמה, עסק שיש לו 4 עובדים ומחזור של 11 מיליון שקל עונה גם להגדרה של עסק זעיר וגם להגדרה של עסק בינוני.

<אלון קינסט: צריך להוסיף פה איזו התניה, "לפי הנמוך ביניהם".

<מירב קדם: צריך לתקן ברישא.

איתן כבל: זה עניין של ניסוח.

רועי פולקמן: זו הערה חשובה.

איתן כבל: זה עניין מהותי, אבל הטיפול בו הוא בניסוח.

<אביטל סומפולינסקי: "תאגיד שבו יש למועצה" – מדברים על המועצה המקומית עצמה או על מועצת העירייה?

<יעל מליק: להבנתי, זה מועצת העירייה.

<יעל מליק: אנחנו מחכים לתשובה.

עבד אל חכים חאג' יחיא: מועצת הישוב, בין אם זה מועצה מקומית או עירייה.

<רון אלמוג: אני מן הלשכה המשפטית במשרד הפנים.

<רון אלמוג: יש כאן שתי הגדרות: "תאגיד עירוני כמשמעותו בסעיף 249א", זה לגבי עיריות, והתוספת השנייה היא לגבי מועצות מקומיות בפקודת המועצות המקומיות, ולכן זה גם עירייה וגם מועצה מקומית.

איתן כבל: ברור.

<אורן הרמבם: בהמשך לדבריו של אלון קינסט, אני רוצה להבין מה התוספת שתהיה בעקבות ההערה שלו.

רועי פולקמן: "הנמוך ביניהם".

<אורן הרמבם: במרבית המקרים, לפחות לפי ההכרות שלי את המגזר העסקי, זה פשוט מייתר את סעיף המחזורים.

<אורן הרמבם: לפי מיטב ידיעתי – רן קויתי, תתקן אותי אם אני טועה – הסוכנות לעסקים קטנים ובינוניים, כאשר בוחנים את שני הערכים, היא בוחנת את הערך הגבוה מבין שניהם.

<רן קויתי: לגבי 20 או 10 מיליון שקל, מבחינתנו אין פה דבר יותר מדי מהותי.

<רן קויתי: גם 20 מיליון שקל יכול להיות רלוונטי.

<רן קויתי: הלכנו ל-10 מיליון שקל בגלל שהמחזור הממוצע הוא חצי מיליון שקל לעובד בעסקים קטנים ובינוניים לפי מיטב הנתונים שיש בידינו וכך הגענו לזה.

<רן קויתי: לגבי ההגדרה עצמה, ברגע שאתה עומד באחת ההגדרות, אתה בפנים.

<רן קויתי: כלומר, אתה צריך לעמוד באחד מהתנאים ואז אתה כבר בהגדרה הנמוכה יותר.

<רן קויתי: אם אתה עומד באחת ההגדרות לעסק זעיר – אתה עסק זעיר.

<קריאה: כך מקובל, הנמוך ביניהם.

רועי פולקמן: אם יש לך 10 עובדים ומחזור של 30 מיליון שקל, תוגדר עסק קטן, לפי מספר העובדים.

רועי פולקמן: זו ההגדרה לפי הרשות לעסקים קטנים.

רועי פולקמן: לכם עדיף שזה יהיה כלפי מטה.

רועי פולקמן: לטובת הדיון על העסקים הקטנים תמיד עדיף לנו שזה ירד כלפי מטה.

רועי פולקמן: זה כיוון טוב, אין סיבה שזה לא יהיה כך לגבי ההטבות, הסטטיסטיקות וכדומה.

<אתי בנדלר: אין לי הערות אבל אני רק רוצה להפנות את תשומת הלב לשני נושאים.

<אתי בנדלר: אחד, בישיבה הקודמת ביקש נשיא לשכת רואי החשבון להוסיף מלכ"רים וחל"צים שיש להם פעילות עסקית.

<אתי בנדלר: ביררנו במע"מ.

<אתי בנדלר: התשובה הייתה באמצעות משרדי הממשלה שהם אכן עוסקים מורשים ולכן אין צורך לכתוב אותם במפורש, אבל הם נכללים בהגדרה.

<אתי בנדלר: דבר שני, דרשו שלגבי כל אחד מן הסעיפים האלה עיקר הפעילות יהיה בישראל.

<אתי בנדלר: ההצעה הנוכחית של הממשלה היא למחוק את הדרישה הזאת, כך שזה יחול גם על עסקים שעיקר פעילותם מחוץ לישראל.

רועי פולקמן: כי לא רוצים לפגוע ביצואנים.

רועי פולקמן: אין סיבה לפגוע ביצואנים.

איתן כבל: תודה.

איתן כבל: תודה גם על ההערה של היועצת המשפטית לוועדה.

איתן כבל: אני מבקש להעלות להצבעה את סעיף 1 עם התוספות והתיקונים כפי שהוקראו על-ידי.

איתן כבל: מי בעד?

איתן כבל: ירים את ידו.

איתן כבל: מי נגד?

איתן כבל: בעד – 4

איתן כבל: נמנעים – אין

איתן כבל: סעיף 1 אושר.

איתן כבל: תודה.

איתן כבל: יש הערות?

איתן כבל: אני מקווה מאוד שעל זה לפחות כבר הגעתם להבנות והסכמות.

איתן כבל: ראיתי שאתה מתלבט, לא עמד לך יצרך.

<מרדכי כהן: אני משירותי בריאות כללית.

<מרדכי כהן: באתי לייצג את קופת-חולים, אבל אני בטוח שגם לגופים נוספים הסעיף הזה עלול לייצר בעיה.

<מרדכי כהן: יש לנו בשנה מאות מכרזים, 300-400 מכרזים.

<מרדכי כהן: דמי ההשתתפות, או איך שקוראים לזה, לא מגיעים לסכומים גדולים, אבל הם דמי רצינות, אחרת נהיה מוצפים בהצעות.

<מרדכי כהן: כאן הסעיף בא לבטל לגמרי את האפשרות לגבות עבור השתתפות במכרז.

<מרדכי כהן: לא גובים סכומים גדולים אבל אלה דמי רצינות כלשהם.

<מרדכי כהן: זה משהו זעום.

<לאה ורון: אתה מוכן לומר לוועדה מה הכוונה ב"משהו זעום"?

<לאה ורון: מה גובה הסכומים שאתם גובים?

<מרדכי כהן: תלוי באיזה סדר גודל של מכרז.

<מרדכי כהן: יש מכרזים גדולים מאוד, ששם זה 2,500 שקל, שממילא לא רלוונטיים לעסקים קטנים.

<מרדכי כהן: לעסקים קטנים זה 500 שקל, 1,000 שקל.

<רועי כהן: זה הרבה כסף אם אתה נדרש לגשת לעוד מכרז ועוד מכרז.

איתן כבל: חברים, הוא אמר את דעתו.

עבד אל חכים חאג' יחיא: אני חושב שבכל מקרה אפשר להשאיר את עלות הפקת המכרז שתהיה כתנאי להשתתפות, שישלם את העלות, או שיקבל דיסק ואז יפיק בעצמו, אבל לא מעבר לזה.

<רן קויתי: בכל מכרז לוקחים גם ערבות הצעה וערבות מכרז.

<רן קויתי: להגיד שעלות המכרז זה דמי הרצינות – נתחיל לדבר גם מתישהו על נושא הערבויות וכמה ערבויות לוקחים מעסקים קטנים בשביל לגשת למכרזים.

<רן קויתי: זה גם חסם גדול מאוד.

<רן קויתי: יש חסמים אחרים.

<רן קויתי: זה לא צריך להיות החסם.

רועי פולקמן: אם העיקרון הוא שאתם רוצים 100 שקל אז שזה יהיה באישור הוועדה ועל זה תביאו הצעה.

<מרדכי כהן: ערבות הצעה – ברוב המכרזים שלנו כבר אין ערבויות מכרז.

<מרדכי כהן: ממילא ערבות מכרז זה לא משהו שמגיע לכיס שלנו.

<רן קויתי: עלות דמי רצינות עולים הרבה כסף לעסקים הקטנים.

<מרדכי כהן: בגלל הבעייתיות של ערבות והפסילה של השעות במכרז החלטנו לבטל ברוב רובם של המכרזים את הערבות, אבל ברגע שאנחנו נתיר כאן – אין כאן איזו היררכיה, איזה מדרג בין עסקים גדולים ועסקים קטנים.

איתן כבל: אחרי שעל כל-כך הרבה דברים הסכימו ביניהם לא אתן לך לקלקל.

איתן כבל: תודה.

<מרדכי כהן: אולי לסייג את זה לפחות למכרזים- - -

רועי פולקמן: כתוב "אלא במקרים ובסכומים שיקבע שר האוצר, באישור ועדת הכלכלה".

רועי פולקמן: אם יהיה צורך, יבקשו אישור.

איתן כבל: התקדמתי.

איתן כבל: אני מעלה להצבעה את סעיף 2 כפי שהוא מנוסח.

איתן כבל: מי בעד? ירים את ידו.

איתן כבל: מי נגד?

איתן כבל: בעד – 4

איתן כבל: נמנעים – אין

איתן כבל: הסעיף אושר.

איתן כבל: תודה רבה.

רועי פולקמן: תודה רבה למירב קדם ולאלון קינסט על הסעיף הזה.

רועי פולקמן: אני אומר לכל נציגי הארגונים העסקיים: תפסת מרובה – לא תפסת.

רועי פולקמן: זה תקדים היסטורי.

רועי פולקמן: אף פעם בחוקי מדינת ישראל לא הייתה אופציה להגדיר שצריך להתאים מכרזים.

רועי פולקמן: יש המון רזולוציות נוספות שצריך יהיה להתעסק בהן, כי הרי אין דין התאמה של מכרז בעבודות קבלניות כדין התאמה לרכש, כדין התאמה לייעוץ.

רועי פולקמן: זו הפעם הראשונה שבחקיקה אפשר להגדיר שזה צריך להיות מותאם.

רועי פולקמן: כאשר אנחנו נקים את הרשות בתנאים הנדרשים אפשר גם לערער על החלטות של ועדת מכרזים בתנאים הרלוונטיים.

רועי פולקמן: זה אומר שמחר בבוקר אם יוצא מכרז- - -

אם ניקח בחשבון שרשות מקומית או גוף גדול מעדיפים להתקשר עם חברה גדולה לכל שירותי המחשוב שלהם.

הם מעדיפים כך כי אז יש להם כאילו חברה אחת.

אותה חברה מעסיקה גופים קטנים אבל בהרבה פחות כסף.

רועי פולקמן: שני תרחישים אפשריים.

רועי פולקמן: אחד, בחוק הנוסף שנידון כאן, של הרשות, יש סוג של נציב קבילות.

רועי פולקמן: כשאתה תפנה לרשות לעסקים קטנים, תגיד: חברים, אני חושב שהייתה פה אפליה, החוק אומר שצריך.

רועי פולקמן: הם יפנו בשאילתה, יגידו: האם אתה עומד בהוראות הסעיף הזה?

רועי פולקמן: בהתאם לזה יצטרכו לפעול.

רועי פולקמן: דרך אגב, היום לצורך העניין זה קורה כבר עם החשבת הכללית.

רועי פולקמן: כלומר, אומרים שיש אפליה.

רועי פולקמן: משרד הבריאות הוציא מכרז, פונים לחשבת הכללית, מעבירים זאת בערוצים שונים והם בודקים האם אכן בוצע העניין הנדרש.

רועי פולקמן: זה ערוץ אחד, נציב קבילות עסקים קטנים.

רועי פולקמן: לראיה, הרשות לעסקים קטנים.

רועי פולקמן: אופציה שנייה – אני פשוט לא מנפנף בה – היא דרך בתי-המשפט.

רועי פולקמן: זה מאפשר לעשות את זה.

רועי פולקמן: אני חושב שזה ערוץ פחות טוב לעסקים קטנים כי כאשר אתה תתחיל לתבוע את הלקוחות הפוטנציאליים שלך הרבה עסקים לא תקבל מזה.

רועי פולקמן: אבל נציב הפניות אני חושב שהוא ערוץ מצוין.

<אתי בנדלר: תשובה נוספת תהיה בסעיף הקטן הבא.

איתן כבל: אני לא מבין למה מחקנו את סעיף קטן (ב).

<אתי בנדלר: כדאי לקרוא את כל הסעיף הקטן שהממשלה מציעה למחוק.

<אתי בנדלר: אסביר את הכוונה.

<אתי בנדלר: קודם כול, כששאלת על רשות מקומית, אני מזכירה לך שזה לא חל על רשויות מקומיות, אבל אנחנו מדברים על כל הגופים האחרים.

<אתי בנדלר: כל גוף, בהתאם לסעיף קטן (א), עורך מכרז וצריך לבדוק האם ניתן, ואם הוא מגיע למסקנה עליו לפעול להקמה.

<אתי בנדלר: אבל כל גוף יפעיל את שיקול הדעת שלו, אם ניתן או לא ניתן ואיך מתאימים ואיך לא מתאימים וכולי.

<אתי בנדלר: בהתחלה "ישחקו הנערים לפנינו".

זאת אומרת שעסק קטן ובינוני צריך שיהיה לו עורך-דין גדול וחזק.

<אתי בנדלר: לא, זה לא עסק קטן, זה כל מי שחוק חובת המכרזים חל עליו, כל עורך מכרז.

<אתי בנדלר: אבל בדיוק כדי לבקר את התהליך הזה ולראות אם אמנם נעשות התאמות כפי שצריך, התאמות כפי שהמחוקק מתכוון אליהן בסופו של דבר, למרות שהן כאילו התאמות, הייתי אומרת, בסעיף קטן (ב) מוסמך שר האוצר באישור ועדת הכלכלה לקבוע הוראות, אם יראה שיש צורך בכך, לגבי התאמת תנאי מכרז או התקשרות לעסקים זעירים, קטנים ובינוניים, אם ייווכח כי באמת יש צורך בכך.

<אתי בנדלר: אחרי בחינה של העניין לאורך שנה, שנתיים, שלוש, אינני יודעת כמה, אולי יגיעו למסקנה שלא לעשות התאמות כאלה, או שעושים התאמות בכאילו.

<ליאת גור: חוק חובת המכרזים הוא חוק "רזה".

<ליאת גור: לדעתי הסעיף הזה הוא פשוט חזרה אחד לאחד על סעיף 2א, שזה תיקון 19 שנחקק בשנת 2008 לטובת שיתוף עסקים קטנים.

<ליאת גור: הוא קבע במפורש שעורך מכרז לא יקבע תנאי לא רלוונטי, כמו יותר מכפל מן המחזור שהעסקה דורשת וכולי, ושם עוד החמירו וכתבו בסעיף 2א(ב) שאם הוא כן קבע תנאי שלא נדרש הוא צריך לנמק.

<ליאת גור: יש פה חזרה גמורה על אותו סעיף, חוץ מן היוזמה המבורכת להכניס את המילים "התאמה לעסק קטן, זעיר ובינוני", שב-2008 זה ירד, אבל פה אפילו לא צריך לנמק.

<ליאת גור: פה הוא צריך לשבת ופשוט לחשוב עם עצמו ואין שום שקיפות לעניין הזה.

<רועי כהן: קודם כול, הייתי שותף, ביחד עם חבר הכנסת פולקמן ועם מירב קדם, בדיון הזה.

<רועי כהן: ואני עדיין דורש שהבחינה הזאת תהיה בכתב ותהיה בפרוטוקול כדי שתהיה אפשרות לעקוב אחרי זה.

<רועי כהן: אם בסוף יגיעו ליושב-ראש ועדת המכרזים ויתנו לו לחתום רנדומלית על כל המכרזים האלה, לחתום שהוא בחן שאכן זה וזה, וכך יקרה, אגב, שהוא בחן שהמכרזים האלה אינם מתאימים לעסקים קטנים ובינוניים ולבקש שיחתום, והוא לא יעשה את הבדיקה הזאת כי בסופו של דבר המכרזים האלה כבר יצאו לפועל.

<רועי כהן: לכן הבדיקה צריכה להיות בכתב ולהופיע בפרוטוקול.

<רועי כהן: זה מה שדרשתי.

<רועי כהן: אין שום מניעה לעשות את זה.

<רועי כהן: אם באמת רוצים ישימוּת לחוק הזה, שהוא יהפוך לבשורה עבור העסקים הזעירים, הקטנים והבינוניים, צריך שתהיה פה יכולת למעקב.

<רועי כהן: זה שתבוא אליי כיושב-ראש ועדת מכרזים ותחתים אותי בסוף שבדקו את ההתאמה של המכרז הזה, זה לא יעזור לעסקים הקטנים והבינוניים.

<רועי כהן: זה חייב "שיניים".

רועי פולקמן: נכון, אבל המטרה לא ליצור בירוקרטיה.

רועי פולקמן: הליכי מכרז במדינת ישראל הם קשים גם כך.

רועי פולקמן: האכיפה היא לא בהנמקות בכתיבת ניירות ומסמכים.

רועי פולקמן: האכיפה תיעשה על-ידי המערכת האזרחית.

רועי פולקמן: הרי בסוף מי שהפסיד במכרז יש לו תמריץ.

<רועי כהן: עוד פעם אתה מטיל עלינו, על העסקים הקטנים.

רועי פולקמן: אין שום ספק שכך צריך להיות.

רועי פולקמן: המערך השני יהיה פרסום הנתונים, שאז נוכל לגלות האם בקופת חולים כללית 5% מן המכרזים שלה הגיעו לעסקים זעירים, קטנים או בינוניים ואז אפשר יהיה לבצע תהליכים של טיפול ושינוי.

רועי פולקמן: נושא ההנמקה, אני מתנגד אליו בשל סוגיית הבירוקרטיה.

רועי פולקמן: גם כך מכרזים הם הליך מסובך, אני לא רוצה שיתחילו למלא עוד ועוד טפסים.

רועי פולקמן: אם רוצים לעקוף אז גם את זה יעקפו, יהיו כל מיני "טמפלטים".

רועי פולקמן: היום כאשר ממלאים תעודות בבתי-ספר יש מין "טמפלטים" איך כותבים תעודה לילד.

רועי פולקמן: אז יהיה לך "טמפלט": נימקתי נימוק כזה ונבדק.

רועי פולקמן: לעקוף את הרציונל הזה יש אלף דרכים.

רועי פולקמן: המטרה היא לא לייצר בירוקרטיה אלא לתת כלי בידי הרשות לעסקים קטנים, כלי בידי הארגונים היציגים של העסקים.

רועי פולקמן: מחר גם לכם יהיה נציב פניות ועסק שיתלונן יפנה ללה"ב ולה"ב יהיה להם סעד, זה הכול.

רועי פולקמן: אבל לא נוסיף פה עוד בירוקרטיה.

<רועי כהן: כאשר לא תדע האם עשו בחינה ואף אחד לא ייקח אחריות אין לך למי לבוא בטענות.

רועי פולקמן: למה?

רועי פולקמן: אתה תנמק.

<רועי כהן: אבל מי ייקח את האחריות על זה שהוא בחן?

<רועי כהן: מי פה יאמר אם עורך המכרז לקח אחריות או לא לקח אחריות?

<רועי כהן: מישהו צריך לקחת אחריות.

<ליאת גור: לא הייתה תביעה אחת.

רועי פולקמן: לא נכון.

רועי פולקמן: מכיוון שבדקתי את זה, זה לא הגיע לכדי תביעה אבל לכדי התערבות היה גם היה.

רועי פולקמן: הייתה התערבות, כאשר ראו מכרז, באה הרשות, פנתה למינהל הרכש ואמרה להם: המכרז לא היה נכון, היו בו תנאי התאמה, ואז המכרז נבדק ותוקן.

רועי פולקמן: היו מספר מקרים כאלה.

<ליאת גור: אפשר לספור את המקרים על עשר אצבעות.

רועי פולקמן: אנחנו נשפר את זה.

<אתי בנדלר: אני פחות מודאגת מן ההתנהלות הממשלתית בעניין הזה, כי כאן באמת יש הנחיות של החשב הכללי לגבי התנהלות במכרזים.

<אתי בנדלר: אני מזכירה שהסעיף המוצע, סעיף 2ג, חל על כל מי שצריך לפרסם מכרז בהתאם להוראות סעיף 2א, כולל כל תאגיד ממשלתי, מועצה דתית, קופת-חולים, מוסד להשכלה גבוהה.

<רועי כהן: והם ממש יעשו בחינה.

<אתי בנדלר: בכל מכרז שהם עורכים צריך לבחון את ההתאמה.

למה שלא יהיה מצב שבו בקשר למכרז גדול, בהיקפים כאלה שהוא לא נכנס פה בשום צורה שהיא ולא מתייחס לעסקים האלה, ייבדק הדבר.

איפה הבעיה שלנו?

במה שמתחבא במכרזים הגדולים ולאו דווקא בקטנים.

אם על זה יצטרך אותו משרד ממשלתי לקבל אישור שאי אפשר לעשות את העבודות האלה אלא רק במכרז- - -

<אתי בנדלר: ההצעה שלך מתייחסת רק למשרדי הממשלה, ששם הנהלים הרבה יותר מסודרים ושם הם כפופים להנחיות החשב הכללי.

<רן קויתי: לממשלה יש מנגנון היום.

<אתי בנדלר: יש מנגנון כך או כך.

<רן קויתי: במכרזים גדולים וקטנים, לא משנה, חלקם יושבים פה ופונים אלינו וחלקם לא, פונים אלינו ואנחנו מתייחסים.

<רועי כהן: ברכבת ישראל יש מנגנון?

בחברות שנותנות שירותי שכר ודברים מן הסוג הזה, הם מדברים אתך רק במיליונים ובמאות מיליונים.

<רועי כהן: במע"צ, בחברת החשמל וכן הלאה אין את המנגנונים האלה.

<ירון גולן: אני מן הלשכה המשפטית במשרד האוצר.

<ירון גולן: אני רוצה להעיר שחובת ההנמקה, יש חובה כללית בתקנות חובת המכרזים שחלות על כל הגופים שמנויים בסעיף 2א.

<ירון גולן: תקנה 10(א) אומרת שהחלטות ועדת המכרזים יתקבלו ברוב קולות, יהיו מנומקות ויירשמו בפרוטוקול הוועדה.

<ירון גולן: יש המון דברים שהוועדה צריכה לדון בהם במסגרת ההחלטה שלה.

<ירון גולן: לִמנות משהו מסוים ולא לִמנות משהו אחר, זה לא נכון.

<ירון גולן: התקנות מלאות בחובות שונות.

<ירון גולן: גם בהוראות התכ"מ של החשבת הכללית.

<ירון גולן: יש כל מיני חובות שונות ומשונות שהוועדה צריכה לדון, והכול צריך להיות מנומק בפרוטוקול.

<ירון גולן: כלומר, חובה כללית כבר יש.

<ירון גולן: זה דבר אחד.

<ירון גולן: שנית, לגבי גופים כלליים, יש תקנה שמטילה חובה על כל גוף, בשים לב להוראות החשבת הכללית, זו תקנה 42א רבתי, אלא אם כן קבעו נוהל אחר.

<ירון גולן: למיטב ידיעתנו, מרבית הגופים במשק לא קבעו נוהל אחר, כך שבפועל הם פועלים בהתאם להוראות החשבת הכללית.

<רות פרמינגר: אני מייצגת את פורום המכונים האורתופדיים.

<רות פרמינגר: רציתי להציע שתהיה חובה של נושא משרה בתאגיד ושהחוק הזה יתקן את החוק של נושאי המשרה בתאגיד.

<רות פרמינגר: כשיידע נושא המשרה שהוא חותם על זה, ראשית, אנחנו נדע מי האדם שעומד בראש הקבוצה הזאת שאישרה, או הוועדה או החברה, ואז גם אפשר יהיה לפנות אליו.

<רות פרמינגר: כשהוא יידע שמוטלת עליו חובה של נושא משרה בתאגיד הוא יחשוב פעמיים כשזה יהיה משהו שהוא לא ישר.

רועי פולקמן: יש לכך סעיפים אחרים בחוק חובת המכרזים.

<מרדכי כהן: אני מצטרף לחלק מן הטענות שעלו כאן, אבל מן הצד השני סעיף 2 בחוק חובת המכרזים, כפי שאמרה ליאת גור, קובע חובות מפורשות: אסור לקבוע סכומים גדולים מפי שתיים מן המכרז, אסור לקבוע מספר מסוים של עובדים, לא יותר מפי חמש, ושנות ניסיון, לא יותר מ-5 שנות ניסיון, ומנמקים את זה.

<מרדכי כהן: הכול כתוב ומוגדר.

<מרדכי כהן: כאן יש מין סעיף סל.

<מרדכי כהן: כשאני יושב בוועדת מכרזים לא מובן לי מה הציפייה.

<מרדכי כהן: שעל כל מכרז ומכרז נגיד האם אפשר להתאים אותו לעסקים קטנים או לא?

רועי פולקמן: כן, זו הציפייה.

איתן כבל: לאור הניסיון שלנו עם קופת-חולים כללית, הגיע הזמן שתשתנו.

<מרדכי כהן: דווקא במכרזים יש לנו פרויקט- - -

איתן כבל: לא נתחיל.

איתן כבל: זה לא הדיון אז לא אתחיל.

איתן כבל: העולם השתנה וקופת-חולים לא.

רועי פולקמן: ברירת המחדל היא שכאשר אתה מוציא מכרז הוא צריך להיות עם הרף הנמוך ביותר הנדרש מבחינת התוצאה, זה הכול.

רועי פולקמן: זה מה שקובע הסעיף הזה.

רועי פולקמן: בגדול, בסעיף הזה – אם צריך בגלל התוצאה, כי צריך ניסיון או אני לא יודע מה, בסדר, אבל אם לא, ולא צריך 50 עובדים כדי לעשות את העבודה ולא צריך מחזור אז זה ברירת המחדל.

איתן כבל: אנחנו הולכים לנער את הקווים מעל סעיף קטן (ב).

רועי פולקמן: הוא רוצה להשאיר את הסעיף הזה.

<ירון גולן: כל עוד זה סעיף שנשאר בנוסחו כפי שהוא, אין לנו התנגדות, אם זה נשאר כ"רשאי".

<אתי בנדלר: כן, חד-משמעית.

<אתי בנדלר: אני שמחה לשמוע על שינוי העמדה, תודה.

<ירון גולן: ההתנגדות הייתה רק אם הוא יהפוך לחובה.

<אתי בנדלר: זה היה "רשאי" מלכתחילה ואמרתם לי שאתם לא רוצים להתייצב מאחוריו כי אתם נדרשים לתת הסברים גם לסעיפי רשות.

איתן כבל: ואפילו היועצת המשפטית לוועדה סיפרה לי על זה, על עניין הרשות והחובה, לאור הבקשה של היועץ המשפטי.

איתן כבל: נכון, הממשלה היא עבריינית גדולה בכל הנוגע להכנת תקנות ועמידה בזמנים, אבל עזוב, זה לא העניין כעת.

איתן כבל: לגופו של עניין, אפשר לתת מענה לכל השאלות האלה.

איתן כבל: אחרת לא נצא מזה.

איתן כבל: אם אנחנו רוצים להעביר את הצעת החוק, האוזן שלי שומעת צליל שלכל אחד יש את הסיפור שלו ולכל אחד יש את המפעל שלו ולכל אחד יש את העסק שלו.

איתן כבל: לכן סעיף קטן (ב), שנותן לשר האוצר ולוועדת הכלכלה את הפלטפורמה – פה יכין את כל מה שצריך אם נידרש לעניינים האלה.

איתן כבל: גברתי יכולה לחדד יותר את הסעיף?

<אתי בנדלר: אם אתה רוצה שתהיה לשר סמכות לקבוע את אופן בחינת ההתאמה, צריך פשוט להרחיב את סעיף קטן (ב) כך שייאמר: "שר האוצר, באישור ועדת הכלכלה של הכנסת, רשאי לקבוע הוראות לעניין אופן הבחינה, אם ניתן לבצע התקשרות באמצעות עסקים זעירים, קטנים ובינוניים וכן התאמת תנאי מכרז או התקשרות של הגופים המנויים בסעיף קטן 2(א), כולם או חלקם, לעסקים קטנים ובינוניים".

אולי אפשר לפצל את זה.

<אתי בנדלר: זה ברור.

<אתי בנדלר: זה יכול להיות בדרך של פיצול אבל גם בדרך של- - -

איתן כבל: בדיוק על זה נאמר "כל המוסיף גורע".

רועי פולקמן: אפשר להשאיר גם את הנוסח שהופיע בתיקון.

איתן כבל: התוספת תיתן לזה עיגון טוב יותר.

<רועי כהן: כלומר, שהוא יוכל לקבוע תקנות לבחון את זה?

<אתי בנדלר: כן, אם יראה שיש צורך בכך.

<מרדכי כהן: מאחר והסעיף יתמלא תוכן על-ידי התקנות שהשר יקבע, אם יקבע, אני רוצה לבקש שכאשר יבואו לדיון- - -

איתן כבל: תבוא לדיון ההוא.

<אתי בנדלר: קודם שהוא יגיע למסקנה שיש צורך בתקנות.

<אתי בנדלר: אולי יבין שאין צורך בהן.

איתן כבל: אולי פקידי משרד האוצר ישכנעו אותו שאין צורך.

איתן כבל: חכה עד שנגיע לזה.

איתן כבל: מי בעד סעיף 2ג, סעיפים קטנים (א) ו-(ב) בגרסה עם התוספת?

איתן כבל: ירים את ידו.

איתן כבל: מי נגד?

איתן כבל: בעד – 4

איתן כבל: נמנעים – אין בסעיף 2ג, סעיפים קטנים (א) ו-(ב), עם התיקונים שהוכנסו בהם, נתקבלו.

איתן כבל: סעיפים קטנים (א) ו-(ב) אושרו.

איתן כבל: תודה רבה.

איתן כבל: קיימנו כבר דיון רחב מאוד על שני הסעיפים האלה בישיבה הקודמת, על עניין האינטרנט ואיפה אתה מפרסם ואיך אתה מפרסם, ומה הוא קטן ועם מי הוא הולך ואיך הוא הולך.

איתן כבל: אני חושב שהגענו להבנות.

איתן כבל: אני שמח שהגעתם להבנות.

אני רוצה לומר משהו כללי.

לצערי הרב נכנסתי חזרה לכנסת כשהחוק הזה כבר היה בתאוצה.

אני מכיר את הדברים ובאמת לא רוצה לעצור היום את התהליך.

יכול להיות שיצטרכו חקיקה נוספת.

כבר התחלנו בדיבורים בעניין.

עדיין הנקודה הזאת תעמוד במבחן המציאות של בדיקת פירוק המכרזים הגדולים הלא הכרחיים.

עוד דבר אחד, הייתי שמח שנכניס את זה בהצעת החוק הנוכחית, גם לתת איזו עדיפות לחברות שנמצאות בפריפריה ממש, לאו דווקא חברתיות אלא גם גיאוגרפיות, בצפון ובדרום הארץ, ולחברות אשר מעסיקות אוכלוסיות מוחלשות, שהיום זה בעצם באג'נדה של הממשלה, אם זה אוכלוסיית חרדים, אם זה אוכלוסיית נשים ערביות.

אני מתאר לעצמי שהרכבת כבר עזבה את התחנה, אבל אשתדל אולי להגיש משהו בעניין הזה.

איתן כבל: אני יותר מאשר אתך אבל זה דורש עכשיו לשנות את החוק הזה ולא רק להוסיף לו משפט.

אני לא חדש בכנסת, הייתי כבר כאן, אני יודע שבשלב כזה לא כדאי לשחק.

איתן כבל: זה לא רק העניין הפרוצדורלי, למרות שאדוני צודק לחלוטין.

איתן כבל: המשמעות היא, זה כאילו אתה לוקח את החוק הזה ומחבר אליו עוד חוק.

איתן כבל: הלוואי ותצליח.

נגיש הצעת חוק כזאת, בעזרת השם.

<רועי כהן: בסופו של דבר זה הסעיף הקריטי עבורנו, הארגונים היציגים של העסקים הקטנים והבינוניים.

<רועי כהן: זה סעיף השקיפות של המידע.

<רועי כהן: אני טוען שהדבר הזה צריך להתנקז לאיזה מקום, אם לא לכאן בוועדת הכלכלה אז לסוכנות לעסקים קטנים.

<רועי כהן: בסופו של דבר עצם אתה מחייב אותם עד 31 במרץ, אבל מדובר פה באין-ספור גופים כאלה ואחרים.

<רועי כהן: אני חושב שאפשר לקבוע פה גם חובה להעביר את זה או לוועדת הכלכלה או לסוכנות לעסקים קטנים.

<רועי כהן: זה המקום שלהם.

<רועי כהן: ואז יגידו לך: אתר האינטרנט שלי לא תקין, אתר האינטרנט שלי לא טוב.

איתן כבל: אתה שואל מי עוקב אחרי זה.

רועי פולקמן: רועי כהן מאה אחוז צודק אבל בחוק הרשות לעסקים קטנים הגדרנו ונגדיר.

<רועי כהן: אבל אנחנו עוד לא שם.

<רועי כהן: אנחנו פה בהצעת חוק שאתה יכול להכניס בה "שיניים".

רועי פולקמן: אתה צודק שנדרוש מהרשות לעסקים קטנים ובינוניים לרכז את כל המידע ולפרסם אותו.

<רועי כהן: יש פה הצעת חוק.

<רועי כהן: יש לנו הזדמנות היסטורית לתת "שיניים".

איתן כבל: אין זה תפקידנו.

איתן כבל: עכשיו אני אשאל את מנהלת הוועדה: עברת היום על המכרזים?

<אתי בנדלר: אני כבר יודעת אילו מיילים אני אקבל.

רועי פולקמן: לוועדת הכלכלה – בטח שלא.

איתן כבל: רן קויתי, זה לגמרי-לגמרי שלכם.

איתן כבל: מבחינת הממשלה, אם נוסיף כאן שאתם האחראים האם יש לכם בעיה עם זה?

<ירון גולן: חוק חובת המכרזים מתעסק ברכש.

<ירון גולן: במסגרת התיאום שהיה מול משרד הכלכלה הייתה מחלוקת על הסעיף הזה וזו הפשרה שהושגה, שהתיקון יהיה בחוק עסקים קטנים ובינוניים.

איתן כבל: העניין ברור.

<רן קויתי: כפי שנאמר, הייתה מחלוקת, והפשרה הייתה- - -

איתן כבל: אדוני הנשיא, זה לא יתווסף פה.

איתן כבל: המשמעות היא אחת, שיש סיכון.

<רועי כהן: אבל אם מפרסמים באתר האינטרנט למה לא להעביר את זה לשם?

<רועי כהן: מה הבעיה?

איתן כבל: אדוני הנשיא, אתה שותף גם להצעת החוק ההיא.

<רועי כהן: נכון, אבל אתה רואה אילו קשיים יש שם.

איתן כבל, אני מבין שהממשלה הזאת הולכת ליפול...

רועי פולקמן: אין קשיים.

רועי פולקמן: אנחנו מתקדמים.

<ירון גולן: אני מציע תיקון קטן לסעיף.

<ירון גולן: על מנת לאפשר למינהל הרכש, אם ירצה, לרכז את הנתונים, שיהיה רשום: "לעניין גוף", בלי "שאינו משרד ממשלתי".

<אביטל סומפולינסקי: "לעניין זה אתר אינטרנט".

איתן כבל: בסדר.

<ליאת גור: אני חושבת שעניין הפרסום הוא מחדל ארוך שנים.

איתן כבל: למה את עושה לי את זה עכשיו?

<ליאת גור: נתתם עוד אורכה של 3 שנים.

רועי פולקמן: עוד לא הגענו לסעיף הזה.

רועי פולקמן: את רצה.

רועי פולקמן: תני לנו לאשר את הסעיף הזה.

<רות פרמינגר: רק שאלה קטנה.

<רות פרמינגר: בגופים, זה קופות-חולים, משרד הבריאות וכל הרשויות שעובדות אתו או החברות שעובדות אתו?

איתן כבל: רק גופים שמנויים בהגדרה.

איתן כבל: מי שמוגדר בסעיף 2א.

איתן כבל: מי בעד הסעיף עם התיקון שירון גולן הציע?

איתן כבל: ירים את ידו.

איתן כבל: מי נגד?

איתן כבל: בעד – 4

איתן כבל: נמנעים – אין בסעיף 2ג, סעיפים קטנים (ג) ו-(ד), עם התיקונים שהוכנסו בהם, נתקבלו.

איתן כבל: הסעיפים הקטנים (ג) ו-(ד) אושרו.

איתן כבל: תודה רבה.

רועי פולקמן: באמת עשינו הכול בהסכמה.

רועי פולקמן: לא הפתענו אתכם.

רועי פולקמן: מירב קדם, אמרתי לך גם בפגישה בינינו ש-3 שנים זה המון זמן, זה לא סביר.

<ליאת גור: אני רוצה לדעת למה תוכנת "מרכבה" עדיין לא מסוגלת לדעת- - -

איתן כבל: גברתי רוצה עכשיו לפתוח דיון מה זה תוכנת "מרכבה"?

<מירב קדם: זה לא קשור ל"מרכבה".

<רועי כהן: זה סעיף שלא הוסכם, וגם חבר הכנסת פולקמן לא הסכים לזה, לגבי 3 השנים.

<רועי כהן: אין שום סיבה לקבוע תחילה בעוד 3 שנים.

<רועי כהן: אף אחד לא יכול לקבל פה שבמדינת ישראל נדרשות 3 שנים לעשות אקסל על מכרזים.

<ליאת גור: זה לא מהיום, זה מ-2013.

איתן כבל: למשל זה כמו חייל שמתגייס ובמשך 3 שנים רק זאת תהיה עבודתו, לאסוף מידע.

איתן כבל: תחשבי על זה.

איתן כבל: לא הגזמתם?

<מירב קדם: כשאתם מחוקקים חוקים אנחנו רוצים לעמוד בהם.

איתן כבל: אז למה 3 שנים?

איתן כבל: אגיד לך למה, כי גם ב-3 שנים לא תעמדו.

איתן כבל: אולי תקבעו 5 שנים?

<מירב קדם: ב-3 שנים אנחנו נעמוד וננסה להקדים, נעשה כל מאמץ.

רועי פולקמן: בעיניי יש רק שתי אופציות.

רועי פולקמן: גג, לפי החוק זה מרץ בכל שנה.

רועי פולקמן: בפעם הראשונה, אולי בשל ההתארגנות זה לא יכול להיות במרץ 2017, אז זה יהיה במרץ 2018, בעוד שנתיים.

<מירב קדם: - - -

<רועי כהן: זה כמעט שנתיים.

<ליאת גור: אפילו הביטוח הלאומי עובד בטווח זמן קצר יותר מכם.

<מירב קדם: חבר הכנסת פולקמן מכיר שאנחנו במינהל הרכש עשינו התקשרויות ושיח עם רשות המסים על מנת לקבל את המידע כי כבר היום המידע לכאורה זמין למשרדי הממשלה.

<מירב קדם: נתקלנו בבעיה קשה שקשורה לפרטיות ובעיה לקבל את המידע.

<מירב קדם: למערכות שלנו יש בעיה לקלוט את המידע הזה מבחינת הסיווג של המערכות.

<מירב קדם: יש בעיה, ואתה מכיר אותה.

<מירב קדם: ניסינו לפתור אותה כדי שזה יהיה כבר מחר בבוקר.

<אתי בנדלר: אם כך, הנוסח יהיה "תחילתו של סעיף 2ג(ג) לחוק העיקרי, כנוסחו בחוק זה, שנתיים מיום פרסומו".

<אתי בנדלר: זה יהיה סעיף קטן (א).

<אתי בנדלר: ויתווסף סעיף קטן (ב): "שר האוצר, באישור ועדת הכלכלה, רשאי לדחות את תחילתו של הסעיף האמור לתקופה נוספת שלא תעלה על שנה אחת.

<אתי בנדלר: "

איתן כבל: תודה.

איתן כבל: מי בעד סעיף התחילה, עם התיקונים?

איתן כבל: מי נגד?

איתן כבל: בעד – 5

איתן כבל: נמנעים – אין

איתן כבל: הסעיף אושר.

עיסאווי פריג': אני מגיש בקשת דיבור לסיעת מרצ.

<אתי בנדלר: אני מבקשת לקבל חתימות.

<אתי בנדלר: עוד מישהו רוצה בקשת דיבור?

עבד אל חכים חאג' יחיא: כן.

איתן כבל: קודם כול אני רוצה לברך בברכה גדולה וענקית את חבר הכנסת רועי פולקמן.

איתן כבל: אני חושב שזאת הצעה באמת פורצת דרך.

איתן כבל: לא אסחף אם אומר שהיא הצעה היסטורית, במובן הזה שבפעם הראשונה היא מכניסה לתבניות את ההגדרות.

איתן כבל: היא מקטלגת את המערכת הזו, מה הוא עסק קטן, מה הוא עסק בינוני ומה הוא עסק גדול.

איתן כבל: אני אומר את זה אפילו מבלי להיכנס אל תוך התהליכים, שהם חשובים לא פחות, אלא עצם ההגדרה הזאת.

איתן כבל: אם היא עכשיו תצא אל תוך כל המערכות הכלכליות בישראל, על כל המשתמע מכך, זה באמת יכול להיות מהלך פורץ דרך.

איתן כבל: אני כבר אומר להתאחדות התעשיינים שאני מקווה מאוד שלא יהיה "הבה ונתחכמה לו" כזה או אחר.

<אורן הרמבם: לא הבנתי את ההערה.

איתן כבל: אני אומר את זה מתוך ידע אישי, סתם מוסר מידע.

<אורן הרמבם: לפחות שלפרוטוקול ייאמר שלא הבנתי את ההערה.

איתן כבל: אם לא הבנת אז גם הפרוטוקול לא חשוב שיבין.

איתן כבל: מה שאני מנסה לומר, בשורה התחתונה, שאני מקווה שגופים גדולים לא יחפשו עכשיו את כל התהליכים הקונגלומרטיים, איך לעקוף את כל התהליכים האלה, וזה לא קשה, דרך אגב.

איתן כבל: מי שירצה לעקוף את כל התהליכים האלה, זה לא קשה.

איתן כבל: ברור לנו שהחוק הזה אפשר בקלות לעשות לו מעקפים.

איתן כבל: זה לא שחוקקנו עכשיו חוק ופטרנו את עצמנו.

איתן כבל: העניין הוא לא רק בחקיקה אלא בקביעת נורמה תפיסתית, מה מקומו של העסק קטן, העסק הבינוני והעסק הגדול, מה חשיבותו בכלכלת ישראל, בהנעת המשק.

איתן כבל: לו ורק בזה נצליח לעשות פה את השינוי – המעשה הוא באמת גדול.

עיסאווי פריג': יש לי שאלה אחת.

עיסאווי פריג': ההגדרות "עסק זעיר", "עסק קטן" ו"עסק בינוני" יהיו בשלל חוקי המדינה?

<לאה ורון: זה נאמר בתחילת הדיון.

איתן כבל: זו ההתחלה.

איתן כבל: אם לא, לא עשינו דבר.

עיסאווי פריג': זה החלום.

עיסאווי פריג': אם תהיה אחידות בהסדרה, אפשר להצביע בעד.

איתן כבל: זה בדיוק הצעת החוק.

איתן כבל: תודה.

<אתי בנדלר: אני באופן חריג גם מבקשת לברך, אדוני היושב-ראש.

<אתי בנדלר: לא את מציע ההצעה, שאני חושבת שזו הצעה מאוד-מאוד חשובה, ולא את היושב-ראש שניהל את זה בצורה יוצאת מן הכלל, ואת חברי הכנסת.

<אתי בנדלר: אני בדרך כלל לא מברכת חברי כנסת.

<אתי בנדלר: אני רוצה לברך את עמיתי, בעיקר במשרד האוצר.

<אתי בנדלר: היו הרבה התנגדויות להערות שלנו בהתחלה ולא היה קל לקבל שיתוף פעולה אבל בסופו של דבר אני שמחה לראות שהתרככתם ונעניתם והתמסרתם.

<אתי בנדלר: אני חושבת שבסופו של דבר החוק שהתקבל הרבה יותר טוב מהגרסה שעמדתם עליה בהתחלה.

<אתי בנדלר: אז תודה רבה.

<רועי כהן: כפי שאמרו, זה רגע היסטורי לנו, לעסקים הקטנים והבינוניים, שמדינת ישראל, באמצעות הכנסת, חוקקה היום חוק שיאפשר שילובם של עסקים קטנים ובינוניים במכרזי ממשלה ובמכרזים בגופים שהם לצד הממשלה.

<רועי כהן: אם נוכל להרחיב את זה גם לשלטון המקומי אז בכלל תהיה בשורה.

<רועי כהן: בהזדמנות הזאת אני רוצה להודות לחבר הכנסת פולקמן ולכל מי שעשה במלאכה.

<רועי כהן: מעבר לבשורה יש פה גם אמירה, שהעסקים הקטנים הם באמת מנוע הצמיחה האמיתי של המשק.

<רועי כהן: סוף-כל-סוף בכנסת ישראל יש רגל מסיימת להצעות חוק שנועדו עבור עסקים קטנים ובינוניים.

<רועי כהן: זה מה שבסופו של דבר יביא את הצמיחה במשק הישראלי, העידוד של העסקים הקטנים והבינוניים.

<רועי כהן: תודה רבה.

איתן כבל: תודה לך אדוני.

איתן כבל: המציע, בבקשה.

רועי פולקמן: אני יודע שאני עומד בינך ובין האוכל אז אעשה את זה באמת בקצרה כי אין לי שום כוונה כזאת.

רועי פולקמן: ראשית, רק משפט לפני התודות.

רועי פולקמן: בעניין השלטון המקומי, אדוני היושב-ראש, אשמח שביחד ובשם הוועדה נוכל לפנות, כי היה לנו שיח גם לפני הדיון היום עם שר הפנים, כדי שהחוק הזה ועיקריו יאומצו על-ידי התקנות של משרד הפנים.

רועי פולקמן: בעיניי זה ישלים את המהלך הזה באופן משמעותי.

רועי פולקמן: אנחנו יכולים לדרוש שזה יקרה ויכולים לבקש שזה יוצג כאן.

רועי פולקמן: תודה לך אדוני היושב-ראש על העזרה הגדולה והדחיפה, כולל ההעברה בקריאה הראשונה, שעשית אז מאמצים גדולים שזה יקרה כאשר זה עוד לא היה מוכן.

רועי פולקמן: וכמובן לצוות המשפטי, לאתי בנדלר ואביטל סומפולינסקי.

איתן כבל: כבר זמן רב לא עלה למליאה לקריאה הראשונה עסק כל-כך נא.

רועי פולקמן: נכון, ולכן אני מודה לך באופן מיוחד.

רועי פולקמן: אבל זה מייצר מומנטום ואתם יודעים כמה חשוב מומנטום בדברים האלה.

רועי פולקמן: תודה גם למנהלת הוועדה.

רועי פולקמן: אני רוצה להודות לאלון קינסט ומירב קדם ממינהל הרכש שבאמת היו פתוחים.

רועי פולקמן: אני יודע כמה חוששים במשרד האוצר, ובוודאי באגף החשב הכללי, להביא דברים כאלה לכאן כי יודעים שזאת יכולה להיות תיבת פנדורה.

רועי פולקמן: אני שמח שיכולנו לבנות מערכת יחסי אמון עם הוועדה ובינינו כדי שתדעו שהדברים נמצאים בשליטה.

רועי פולקמן: כמובן תודה לירון גולן ועידו סופר ממשרד האוצר ולרן קויתי, יעל מליק ונעמי היימין רייש ממשרד הכלכלה, שיש לנו דרך ארוכה ביחד, ולצוות של הארגונים, לרועי כהן ולהתאחדות התעשיינים והתאחדות המלאכה והתעשייה על התמיכה.

רועי פולקמן: רגל מסיימת זה חשוב, אבל גם צריך לדעת מתי מעבירים ומתי מחכים למושלם ביותר.

רועי פולקמן: יש לנו, כפי שאתם יודעים, עוד שורה שלמה של דברים בדרך.

רועי פולקמן: אז תודה לכולם.

איתן כבל: תודה רבה.

איתן כבל: הישיבה נעולה.